In Christi nomine. Notum fieri volumus omnibus, quod quidam noster fidelis, nomine Raculfus, postulat ex nostris rebus in precaria. Cujus petitioni assentientes, concedimus ei aliquid in villa Carsiniaco: mansum Folcherii et Rotlanni, Tedaldi, Clementi, Duranni, Constabuli, et quidquid in eorum mansibus habere videtur; et hoc concedimus ei et filio suo Ainrico. Econtra autem donat supranominatus Raculfus et filius suus Einricus a partibus Sanctorum Petri et Pauli quasdam res suæ proprietatis, id est mansum I in Scola et quicquid ad ipsum mansum aspicit vel aspicere videtur. Item alium in Carsiniaco villa similiter ubi Constantius residet; in vestitura per unumquodque annum XII denarios in festivitate sancti Petri persolvat. Et faciant ab hac die quicquid facere voluerint; eo tenore ut post illorum discessum, ad jam dictum locum omnia perveniant. Flodbertus testis. Vuarulfus, filius ejus, testis. Durannus, presbiter, testis. Josbertus testis. Oddo testis.